Pärast hindamisaruannete ning ekspertrühmade järelaruannetega tutvumist leidsid saadikud,  et ehkki mõne küsimusega on veel vaja tegeleda, ei tohiks see takistada Bulgaaria ja Rumeenia Schengeni alaga liitumist.    "Me saame tervitada Bulgaaria ja Rumeenia liitumist Schengeni alaga ning ma loodan, et nõukogu võtab sama seisukoha niipea kui meie positiivne arvamus nendeni jõuab. (...) Nende riikide kodanikud peaksid olema täieõiguslikud Euroopa kodanikud ning ei tohiks olla populistliku poliitika pantvangid," ütles raportöör Carlos Coelho (EPP, Portugal).    Parlamendi  president Jerzy Buzek märkis: "Schengen on üks ELi suurimatest saavutustest. Me ei tohi seda kahjustada ennatlike otsustega. Schengeni süsteem tagab piirikontrolli kõrgeimad standardid. Rumeenia ja Bulgaari täidavad neid standardeid täna - seega ei tohi me nende integratsiooni edasi lükata. Ma kutsun nõukogu üles järgima soovitust, mille Euroopa Parlament täna suure häälteenamusega tegi."    Bulgaaria-Türgi-Kreeka piiriala    Carlos Coelho rõhutas samas vajadust tunnistada, et  ebaseadusliku rände tõttu on Bulgaaria-Türgi-Kreeka piir ELi üks kõige problemaatilisemaid välispiire. Seetõttu peab Bulgaaria võtma Schengeni alaga liitudes lisameetmeid ning töötama koos Kreeka ja Türgiga välja ühise lähenemise, mis võimaldaks reageerida sisserännusurve võimalikule järsule suurenemisele.    Saadikud võtsid vastu muudatusettepaneku, mis palub, et kõik asjaomased liikmesriigid teavitaks kuue kuu jooksul alates otsuse jõustumisest Euroopa Parlamenti ja nõukogu kirjalikult järelmeetmetest,  mida nad kavatsevad võtta hindamisaruannetes sisalduvate ja järelaruannetes mainitud veel rakendamata soovituste suhtes.    Raporti poolt hääletas 487, vastu 77 ja erapooletuks jäi 29 saadikut.    Järgmised sammud    Parlamendi arvamus saadetakse nüüd justiits-ja siseküsimuste nõukogule, mis saab kokku 09.-10. juunil. Otsuse teeb nõukogu ühehäälselt, hääletavad vaid Schengeni ala liikmed.      Jana Jalvi-Robertson  Pressinõunik  press-ET@europarl.europa.eu  (+32-2) 28 32192 (Brüssel)  (+33-3) 881 74794 (Strasbourg)  (+32) 498 983 327